NEUVOSTON PÄÄTELMÄT,

annettu 24 päivänä toukokuuta 2022,

korkeapatogeenisesta lintuinfluenssasta (HPAI): strateginen lähestymistapa rokotteen kehittämiseen täydentävänä ennaltaehkäisy- ja torjuntavälineenä

(2022/C 245/03)

EUROOPAN UNIONIN NEUVOSTO, joka

(1) KOROSTAA, että korkeapatogeeninen lintuinfluenssa (HPAI) on rajatylittävä eläintauti, joka voi levitä hyvin nopeasti yli kansallisten rajojen, aiheuttaa vakavia sosioekonomisia seurauksia, haitata maataloutta ja häiritä kauppaa;

(2) MUISTUTTAA, että HPAI voi joidenkin kantojensa zoonoottisen kapasiteetin vuoksi aiheuttaa riskin myös ihmisten terveydelle;

(3) PANEE erittäin huolestuneena MERKILLE, että kahden viimeksi kuluneen vuoden aikana Euroopan unionin alueella on esiintynyt kolme merkittävää epidemiakautta ja että tämänhetkinen HPAI-eläinkulkutauti on lähihistorian vakavin;

(4) MUISTUTTAA, että vuonna 2019 annetuissa neuvoston päätelmissä (1) korostetaan voimakkaasti bioturvallisuuden keskeistä roolia ja todetaan yleisesti, että olisi pyrittävä kaikin tavoin estämään rajatylittävien eläintautien leviäminen EU:n alueelle tai EU:n alueella, jotta voidaan minimoida niiden seuraukset;

(5) TOTEAA, että tiukkojen bioturvallisuustoimenpiteiden lisäksi rokotuksilla voitaisiin täydentää nykyisiä toimenpiteitä HPAI:n ennaltaehkäisemiseksi ja torjumiseksi ja osaltaan vähentää viruksen edelleen leviämisen riskiä kotimaisessa lintukannassa ja siten myös ihmisten altistumista;

(6) KATSOO lisäksi, että rokottaminen voisi viime kädessä myös auttaa vähentämään lukuisten terveiden lintujen ennaltaehkäiseviä teurastuksia HPAI-eläinkulkutaudin torjumiseksi; HPAI on yhä suurempi huoli yhteiskunnalle ja vaikeasti sovitettavissa yhteen Pellolta pöytään -strategiaa koskevissa neuvoston päätelmissä (2) vahvistetun kestävän eurooppalaisen elintarvikejärjestelmän kehittämisen tavoitteen kanssa;

(7) MUISTUTTAA, että Maailman eläintautijärjestön (OIE) kansainväliset standardit ja EU:n lainsäädäntö mahdollistavat jo rokottamisen HPAI:tä vastaan, mutta useista eri syistä rokottamista ei toteuteta laajamittaisesti. Näitä syitä ovat erityisesti se, ettei EU:ssa ole hyväksytty tehokkaita ja turvallisia rokotteita HPAI:tä vastaan, ja se, että rokottaminen voisi muodostaa esteen siipikarjan ja siipikarjatuotteiden viennille, koska useat kolmannet maat rajoittavat rokotettujen eläinten ja niistä saatujen tuotteiden tuontia. Lisäksi tarvitaan lisää tieteellistä tietoa, myös päivitettyjä riskinarviointeja.

Edellä esitetyn perusteella

(8) VAHVISTAA, että bioturvallisuus ja valvonta ovat edelleen tärkeitä kulmakiviä HPAI:n torjunnassa, mutta KATSOO, että rokottamisesta voisi tulla asiaankuuluva täydentävä väline;

(9) KEHOTTAA komissiota ja jäsenvaltioita tehostamaan toimiaan, jotta voidaan kehittää rokotusstrategioita HPAI:n ennaltaehkäisemiseksi ja torjumiseksi, ja keskittymään tässä yhteydessä alueisiin, lajeihin ja maatalouskäytäntöihin, joihin liittyvät riskit ovat suurimmat. OTTAA HUOMIOON, että tämän tavoitteen saavuttamiseksi tarvitaan yhteisiä ponnisteluita useilla eri aloilla, mutta ON VAHVASTI SITÄ MIELTÄ, että tällaiset ponnistelut johtaisivat hyviin tuloksiin;

(10) KEHOTTAA jatkossakin kehittämään ja hyväksymään eri siipikarjalajeja varten tehokkaita ja turvallisia rokotteita, jotka antavat riittävän immuniteetin liikkeellä olevia HPAI-viruskantoja vastaan. Tällaisten rokotteiden olisi oltava helposti annettavissa ja yhteensopivia EU:n maatalouskäytäntöjen kanssa. Tartunnan saaneet eläimet olisi kaikissa tapauksissa voitava erottaa rokotetuista eläimistä. KEHOTTAA komissiota ja jäsenvaltioita tekemään yhteistyötä lääketeollisuuden kanssa tämän tavoitteen saavuttamiseksi;

(11) KOROSTAA, että on tärkeää seurata liikkeellä olevien viruskantojen kehitystä sekä mahdollisia muutoksia rokotteiden tehossa uusiin viruskantoihin nähden;

(12) KATSOO, että on olennaisen tärkeää tunnistaa ja korjata riskinarviointien puutteet, jotta voidaan tukea toimivaltaisia viranomaisia rokotusstrategioiden laadinnassa tarpeen tullen, ja on siksi ERITTÄIN TYYTYVÄINEN siihen, että komissio aikoo antaa Euroopan elintarviketurvallisuusviranomaiselle valtuudet päivittää HPAI-rokotuksista antamaansa lausuntoa (3). Lisäksi KEHOTTAA komissiota ja jäsenvaltioita kannustamaan mallintamisvälineiden kehittämiseen ja tukemaan tällaista kehitystyötä, jotta voidaan arvioida rokotusten vaikutuksia viruksen leviämiseen ja optimoida rokotusstrategiat;

(13) KEHOTTAA komissiota vahvistamaan säännöt asianmukaisesta ja vankasta räätälöidystä valvonnasta HPAI-rokotusten antamisen yhteydessä, jotta voidaan osoittaa HPAI:stä vapaa asema ja ottaa huomioon asiaan liittyvät kustannukset;

(14) KANNUSTAA komissiota ja jäsenvaltioita tekemään selvityksiä rokottamisen kustannus-hyötysuhteen arvioimiseksi EU:n tasolla ja paikallistasolla;

(15) KANNUSTAA jäsenvaltioita kehittämään riskipohjaisia strategioita ja ratkaisuja, jotka soveltuvat niiden paikallisiin tuotantotyyppeihin ja olosuhteisiin;

(16) KANNUSTAA jäsenvaltioita tekemään tarvittaessa rokotuskokeita ja jakamaan niiden tulokset tieteellisen yhteistyön kautta asiaa koskevan oikeudellisen kehyksen mukaisesti sekä samalla toteuttamaan asianmukaisia ennaltaehkäiseviä toimenpiteitä eläinten ja ihmisten terveyden suojelemiseksi, koska tällaiset kokeet ovat olennaisen tärkeitä tieteellisen tiedon keräämisen ja rokotusstrategioiden määrittelyn tukemisen kannalta;

(17) KEHOTTAA komissiota tarkastelemaan mahdollisuuksia ottaa käyttöön yhteisosto- tai rokotepankkimekanismeja, jotta voidaan varmistaa vakaa ja reagointikykyinen rokotetarjonta;

(18) KANNUSTAA kaikkia asiaankuuluvia toimijoita viestimään aktiivisesti sidosryhmien kanssa, jotta voidaan lisätä tietoisuutta rokottamisen tärkeydestä sekä sen odotetuista vaikutuksista;

(19) PERÄÄNKUULUTTAA yhteisiä ponnisteluita, jotta voidaan lisätä HPAI:tä vastaan rokottamisen periaatteen hyväksyttävyyttä kansainvälisessä kaupassa. Tätä varten KEHOTTAA komissiota ja jäsenvaltioita — käymään yhdessä vuoropuhelua EU:n kauppakumppaneiden kanssa, — edistämään keskusteluja Maailman eläintautijärjestössä (OIE) maailmanlaajuisella ja alueellisella tasolla, jotta voidaan kehittää edelleen kansainvälisiä standardeja turvallisen kaupan helpottamiseksi muun muassa alueellistamisen ja lokeroinnin käsitteiden pohjalta. Näiden tavoitteiden saavuttamiseksi PYYTÄÄ komissiota ja jäsenvaltioita laatimaan nopeasti operatiivisen etenemissuunnitelman näiden vuoropuhelujen ja keskustelujen tueksi.

(1) Neuvoston päätelmät bioturvallisuudesta yleiskäsitteenä ja eläinten terveyden suojelemiseen EU:ssa sovellettavana yhtenäisenä toimintamallina, hyväksytty 18. kesäkuuta 2019 (10368/1/19 REV 1).

(2) Neuvoston päätelmät Pellolta pöytään -strategiasta, hyväksytty 19. lokakuuta 2020 (12099/20).

(3) EFSA Journal (2007) 489, Scientific Opinion on ”Vaccination against avian influenza of H5 and H7 subtypes in domestic poultry and captive birds” – EFSA-Q-2006-309, annettu 11. toukokuuta 2007.